CELEX: 62017TN0175
Language: el
Date: 2017-03-15 00:00:00
Title: Υπόθεση T-175/17: Προσφυγή της 15ης Μαρτίου 2017 — Ostvesta κατά Επιτροπής

14.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/26
            
         Προσφυγή της 15ης Μαρτίου 2017 — Ostvesta κατά Επιτροπής
   (Υπόθεση T-175/17)
   (2017/C 269/38)
   Γλώσσα διαδικασίας: η λετονική
   
      Διάδικοι
   
   
      Προσφεύγουσα: Ostvesta SIA (Ρίγα, Λετονία) (εκπρόσωπος: J. Davidovičs, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την έκθεση αποστολής THOR (2013) 11413-07/05/2013 της Ευρωπαϊκής Υπηρεσίας Καταπολέμησης της Απάτης (OLAF) μαζί με τα 15 παραρτήματά της, την τελική έκθεση OF/2010/0827/B1, την έκθεση OF/2010/0827 και την έκθεση THOR (2011) 27463, δεδομένων των σοβαρών παρατυπιών από τις οποίες πάσχουν οι πράξεις αυτές και τα συνιστώμενα μέτρα τα οποία θεσπίστηκαν βάσει αυτών·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Ο πρώτος λόγος αντλείται από το ότι οι προσβαλλόμενες πράξεις δεσμεύουν τις φορολογικές υπηρεσίες και τα δικαστήρια της Δημοκρατίας της Λετονίας και παράγουν άμεσα έννομα αποτελέσματα που θίγουν τα προσωπικά και υπαρκτά συμφέροντα και δικαιώματα της προσφεύγουσας, μεταβάλλοντας τη νομική κατάστασή της, οπότε πρέπει να θεωρηθούν ως πράξεις δεκτικές προσφυγής, λαμβανομένων υπόψη:
               
                           —
                        
                        
                           της φύσεως των τελωνειακών δασμών ως «ιδίων πόρων της Ένωσης» και των συνακόλουθων υποχρεώσεων των κρατών μελών τα οποία οφείλουν να εισπράττουν τους τελωνειακούς αυτούς δασμούς·
                        
                     
                           —
                        
                        
                           της φύσεως της OLAF ως διοικητικού οργανισμού διεξαγωγής ερευνών που υποκαθιστά την Επιτροπή στα καθήκοντά της όσον αφορά τις εξωτερικές έρευνες·
                        
                     
                           —
                        
                        
                           του ρόλου της Ευρωπαϊκής Επιτροπής ως θεσμικού οργάνου επιφορτισμένου με εκτελεστικά καθήκοντα κατά την εφαρμογή του τελωνειακού κώδικα της Ευρωπαϊκής Ένωσης.
                        
                     
         
               2.
            
            
               Ο δεύτερος λόγος αντλείται από παράνομο χαρακτήρα και παρατυπίες των προσβαλλομένων πράξεων, διότι:
               
                           —
                        
                        
                           δεν περιέχουν κανένα από τα προβλεπόμενα στον κανονισμό (ΕΕ, Ευρατόμ) 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, βασικά στοιχεία· ήτοι, δεν μνημονεύουν ούτε τις διαδικαστικές εγγυήσεις της έρευνας ούτε τα πρόσωπα που μετέχουν σε αυτήν και δεν κάνουν λόγο ούτε για ακρόαση των νόμιμων εκπροσώπων της προσφεύγουσας ούτε για τον προκαταρκτικό νομικό χαρακτηρισμό·
                        
                     
                           —
                        
                        
                           αποκλείουν άνευ αιτιολογήσεως και κατά τρόπο αντιφατικό την ευθύνη των αρμοδίων αρχών·
                        
                     
                           —
                        
                        
                           η OLAF παρέβη την υποχρέωση διεξαγωγής της έρευνας κατά τρόπο αντικειμενικό και ανεξάρτητο και σύμφωνα με την αρχή του τεκμηρίου περί μη υπάρξεως ευθύνης·
                        
                     
                           —
                        
                        
                           η έκθεση αποστολής και η τελική έκθεση περιέχουν εσφαλμένες πληροφορίες λόγω ελαττωμάτων ή παραλείψεων της έρευνας·
                        
                     
                           —
                        
                        
                           υπήρξε παράβαση και εσφαλμένη εφαρμογή της κοινοτικής νομοθεσίας στον τομέα των δασμών αντιντάμπινγκ·
                        
                     
                           —
                        
                        
                           υπήρξε παράβαση και εσφαλμένη εφαρμογή της κοινοτικής νομοθεσίας καθώς και της νομοθεσίας της Δημοκρατίας της Ταϊβάν όσον αφορά την επιβαλλόμενη στο BOFT [Bureau of foreign trade] της Ταϊβάν υποχρέωση να εξακριβώνει την καταγωγή των εμπορευμάτων τα οποία πιστοποιεί·
                        
                     
                           —
                        
                        
                           υπήρξε παράβαση και εσφαλμένη εφαρμογή του άρθρου 220, παράγραφος 2, στοιχείο β', του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα·
                        
                     
                           —
                        
                        
                           παραβιάστηκαν οι Συνθήκες και οι σχετικοί με την εφαρμογή τους κανόνες δικαίου καθώς και ο Χάρτης των Θεμελιωδών Δικαιωμάτων της ΕΕ, συγκεκριμένα το άρθρο 41.